బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
పెట్రోలు, డీజిల్ ధ‌ర‌లు ఇంత‌లా ఎందుకు పెరిగాయి?
పెట్రోల్‌, డీజిల్‌ ధరలు రోజురోజుకు పైపైకి వెళుతున్నాయి. ఇంతకు ముందెన్నడూ లేనంతగా పెట్రోల్‌, డీజిల్ రేట్లు పెరిగాయి.  డీజిల్‌ ధర గతంలో ఎప్పుడూ లేనంతగా గరిష్ట స్థాయిని తాకింది.
Samayam Telugu | Updated:
Apr 3, 2018, 06:32PM IST
పెట్రోలు ధ‌ర‌లు నాలుగేళ్ల గ‌రిష్టానికి
పెట్రోల్‌, డీజిల్‌ రేట్లు రోజురోజుకు పెరుగుతూ సామాన్యుల‌కు చుక్కలు చూపుతున్నాయి. దీంతో వాహనదారుడి జేబులు ఖాళీ అవుతోంది. డీజిల్‌ గతంలో ఎన్నడూ లేనంతగా గరిష్ట స్థాయిని తాకగా.. పెట్రోల్‌ నాలుగేళ్ల గరిష్టానికి చేరింది. మరి పెట్రోల్‌, డీజిల్‌ ధరలు ఇంతలా పెరగడానికి కారణం ఏమిటి? అసలు ఈ ధరలు ఎక్కడి వరకు వెళ్తాయి? పెట్రోవాతలపై తెలుగు స‌మ‌యం విశ్లేష‌ణ మీ కోసం ..
నాలుగేళ్ల గరిష్టానికి పెట్రోల్‌ ధరలు
Visit Site
Recommended byColombia
పెట్రోల్‌, డీజిల్‌ ధరలు రోజురోజుకు పైపైకి వెళుతున్నాయి. ఇంతకు ముందెన్నడూ లేనంతగా పెట్రోల్‌, డీజిల్ రేట్లు పెరిగాయి. డీజిల్‌ ధర గతంలో ఎప్పుడూ లేనంతగా గరిష్ట స్థాయిని తాకింది. ఇక పెట్రోల్‌ అయితే నాలుగేళ్ల గరిష్టానికి చేరింది. దీంతో పెట్రో ధరలు సగటు వ్యక్తిని ఆందోళనకు గురిచేస్తున్నాయి.
ప్రభావం చూపుతున్న అంతర్జాతీయ మార్కెట్‌ ధరలు
అంతర్జాతీయ మార్కెట్‌ ధరలు మన దేశంలో పెట్రోల్‌, డీజిల్‌ ధరలపై ప్రభావం చూపిస్తాయి. 2014 జూన్‌ నుంచి 2016 జూన్‌ వరకు అంతర్జాతీయ మార్కెట్‌లో చమురు ధరలు తగ్గుతూ వచ్చాయి. కానీ పెట్రోల్‌, డీజిల్‌ ధరలు మాత్రం మనకు తగ్గలేదు. పైగా గతేడాది జూలై నుంచి ఇప్పటి వరకు ధరలు ఏకంగా 47శాతం పెరిగాయి. దీనికితోడు ప్రభుత్వాల పన్నుల మోత పరిస్థితిని మరింత దిగజారుస్తున్నది. కేంద్రం వసూలు చేసే ఎక్సైజ్‌ డ్యూటీ, రాష్ట్రాలు వసూలు చేసే వ్యాట్‌లతో పెట్రోల్‌, డీజిల్‌ ధరలు భారీగా పెరుగుతున్నాయి. మనం కొనుగోలు చేస్తున్న లీటర్‌ పెట్రోల్‌లో 48.2శాతం ఈ పన్నుల వాటానే చెల్లిస్తున్నామంటే మీరు నమ్మగలరా. ఇక డీజిల్‌ ధరలో 38.9 శాతం పన్ను కడుతున్నాం.
9సార్లు పెరిగిన ఎక్సైజ్‌ డ్యూటీ
నవంబర్‌ 2014 నుంచి జనవరి 2016 వరకు కేంద్ర ఆర్థికమంత్రి అరుణ్‌జైట్లీ ఏకంగా 9సార్లు ఎక్సైజ్‌ డ్యూటీని పెంచారు. ఆ సమయంలో అంతర్జాతీయ స్థాయిలో ధరలు పతనమవడంతో ప్రభుత్వ ఆదాయానికి గండిపడి ఆ లోటును ఇలా పన్నురూపంలో వసూలు చేశారు. అయితే ఆ తర్వాత పెట్రోల్‌, డీజిల్‌ ధరలు భారీగా పెరుగుతున్నా ఎక్సైజ్‌ డ్యూటీని మాత్రం తగ్గించడం లేదు. పెట్రోల్‌ ధరలు తగ్గుతున్నాయంటే వెంటనే ఎక్సైజ్‌ డ్యూటీ, వ్యాట్‌ను పాలకులు పెంచేస్తారు. ఆ తర్వాత పెట్రో ధరలు పెరుగుతున్నాయంటే మాత్రం వాటిని ఏమాత్రం తగ్గించదు. గతేడాది అక్టోబర్‌లో ఒక్కసారి మాత్రమే లీటర్‌కు రెండు రూపాయలు తగ్గించారు. ఆ తర్వాత 15 నెలల కాలంలో మొత్తంగా లీటర్‌ పెట్రోల్‌పై 11 రూపాయల 77 పైసలు, లీటర్‌ డీజిల్‌పై 13 రూపాయల 47పైసల మేర ఎక్సైజ్‌ డ్యూటీ పెంచి సామాన్యుడి నడ్డివిరిచారు. ఎక్సైజ్‌ డ్యూటీ పెంచడం వల్ల ప్రభుత్వానికి 2016-17 ఆర్థిక సంవత్సరానికిగాను 2,42,000 కోట్ల ఆదాయం లభించింది.
మ‌ధ్య త‌ర‌గ‌తి న‌డ్డి విడుస్తున్న ఇంధ‌న ధ‌ర‌లు
పెరిగిన ఎక్సైజ్‌ డ్యూటీకి తోడు ఇప్పుడు అంతర్జాతీయ మార్కెట్‌లో ధరలు కూడా పెరుగుతున్నాయి. దీంతో ఆ భారమంతా సామాన్యుడిపై పడుతున్నది. పైగా పెట్రోలియం ఉత్పత్తుల దిగుమతులు ఏటికేడు పెరుగుతుండటం కూడా ధరల పెరుగుదలకు కారణమవుతోంది. అంతర్జాతీయ మార్కెట్‌లో చమురు ధర ఒక్క డాలర్‌ పెరిగితే మన మొత్తం దిగుమతుల విలువ 50 కోట్ల డాలర్లు పెరుగుతుంది. ఇది చాలా భారాన్ని మోపుతుంది. దీనివల్ల దేశంలో విదేశీ మారక నిల్వలు తగ్గడంతోపాటు వాణిజ్యలోటు కూడా భారీగా పెరిగిపోతోంది. అటు పెట్రోలియం ఉత్పత్తుల ధరలు ద్రవ్యోల్బణంపై కూడా ప్రభావం చూపుతున్నాయి. మొత్తానికి పెట్రో ధరలు సామాన్యులకు పట్టపగలే చుక్కలు చూపెడుతున్నాయి. ఇతర దేశాల్లో తక్కువ ధరకే పెట్రోల్‌, డీజిల్‌ లభిస్తోంటే మన దేశంలో మాత్రం ఎక్సైజ్‌ డ్యూటీ, వ్యాట్‌ల పేరుతో పన్నులు బాదుతూ స‌గ‌టు వేత‌న జీవి నడ్డివిరిస్తున్నారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.